21 gange på halvandet år har letbanetogene i Aarhus været involveret i ulykker, dog ingen med livstruende skader til følge. I langt de fleste tilfælde er der udelukkende sket materiel skade.

Samtlige 21 tilfælde skyldes, at modparten har krydset sporene uden at kigge sig for, har kørt over for rødt eller har overtrådt vigepligt, forbud mod at svinge til venstre eller foretage U-vending.

Sådan lyder opsummeringen i en opgørelse, som selskabet bag Aarhus Letbane har sendt til Transportministeriet, så minister Ole Birk Olesen (LA) har kunnet besvare et spørgsmål om ulykkerne, fra letbanen indledte testkørsel i juni 2017 og frem til januar.

Selskabet har udarbejdet et skema, der angiver, nøjagtig hvor hver enkelt ulykke har fundet sted.

8 ulykker med venstresvingende køretøjer

Politiet har optaget rapporter om samtlige 21 ulykker, og det er på den baggrund, at letbane-selskabet så entydigt kan give modparten skylden for dem alle.

14 gange er togene stødt sammen med biler eller lastbiler, mens de fem gange er kørt ind i fodgængere og to gange i cyklister.

Læs også: Letbanetog er kollideret med personbil

Den mest udbredte type af ulykker er, når køretøjer svinger til venstre ind over letbanens spor midt på vejen og overser et tog. Det er sket otte gange.

Samtlige 21 ulykker er i øvrigt sket inde i selve Aarhus på den strækning, der åbnede først, nemlig mellem den centrale del af byen og Skejby i nord. Der er altså ikke registreret ulykker på strækningen til Odder, hvor letbanen kører som traditionel jernbane på signaler.

Letbaneselskab: Vi har færre ulykker end Bergen

Letbane-selskabet sammenligner antallet af ulykker med bybanen i Bergen, fordi den ifølge svaret fra transportministeren benytter samme type tog som i Aarhus. I Bergen var der 58 ulykker de første 30 måneder, hvilket Aarhus-selskabet oversætter til en cirka dobbelt så høj ulykkesfrekvens.

Aarhus Letbane henviser til en kampagne, som den gennemførte under sloganet 'Pas på letbanen - den er ny i trafikken' under testkørslerne i sommeren 2017. Her var formålet at gøre de øvrige trafikanter opmærksomme på togene.

Nu har letbaneselskabet været med til at nedsætte en arbejdsgruppe for at reducere risikoen for ulykker. I den deltager bl.a. kommunen, Vejdirektoratet og operatøren af Danmarks første letbane, Keolis. Gruppen får særligt fokus på at undgå ulykker med venstresvingende køretøjer.

Der er også letbaner på vej i Odense og på Ring 3 i Københavns forstæder.